

**โรงงานยาสูบ ประสบความสำเร็จในข้อตกลงคุณธรรม**

**ประหยัดงบจัดซื้อเครื่องจักรเกือบพันล้านบาท ย้ำเจตนารมณ์องค์กรโปร่งใส ไร้คอร์รัปชัน**

กรุงเทพ 31 มีนาคม 2559 - โรงงานยาสูบ กระทรวงการคลัง ได้ลงนามในสัญญางานจัดหา ติดตั้ง ทดสอบระบบ เครื่องจักรและอุปกรณ์การผลิตบุหรี่ ด้านกระบวนการผลิตยาเส้น และพิธีลงนามข้อตกลงคุณธรรม (Integrity Pact) สัญญาจัดซื้อเครื่องจักรและอุปกรณ์การผลิตบุหรี่ ด้านกระบวนการบรรจุ สำหรับโรงงานผลิตยาสูบแห่งใหม่   
ณ ห้องประชุม 1 ตึกอำนวยการ โรงงานยาสูบ คลองเตย

**นางสาวดาวน้อย สุทธินิภาพันธ์** ผู้อำนวยการยาสูบ และบริษัท อัพเดท ดีเวลลอปเมนท์ จำกัด ร่วมกันลงนามในสัญญางานจัดหา ติดตั้ง ทดสอบระบบ เครื่องจักรและอุปกรณ์การผลิตบุหรี่ ด้านกระบวนการผลิตยาเส้น   
(สัญญา M01/1) วงเงิน 2,090 ล้านบาท ซึ่งเป็นผลสำเร็จจากการนำข้อตกลงคุณธรรมมาใช้ในโครงการจัดซื้อจัดจ้างฯ   
ทำให้โรงงานยาสูบสามารถประหยัดค่าใช้จ่ายได้เป็นเงิน 621.38 ล้านบาท จากวงเงินที่ได้รับอนุมัติ 2,711.38 ล้านบาท (รวมภาษีมูลค่าเพิ่ม) ต่อจากนั้น ผู้อำนวยการยาสูบ พร้อมด้วยผู้สังเกตการณ์ที่ได้รับการแต่งตั้งจากองค์กรต่อต้าน  
คอร์รัปชัน (ประเทศไทย) และบริษัทเอกชนผู้เข้าร่วมเสนอราคา ได้ร่วมกันลงนามข้อตกลงคุณธรรม (Integrity Pact)   
ในโครงการจัดซื้อเครื่องจักรและอุปกรณ์การผลิตบุหรี่ ด้านกระบวนการบรรจุ (สัญญา M-02/2) มูลค่าสัญญา 915 ล้านบาท

โรงงานยาสูบ นับเป็นหน่วยงานนำร่องที่ประสบความสำเร็จในการนำข้อตกลงคุณธรรม (Integrity Pact)   
มาใช้ในโครงการจัดซื้อเครื่องจักรและอุปกรณ์การผลิตบุหรี่ สำหรับโรงงานผลิตยาสูบ 6 ซึ่งเป็นฐานการผลิตแห่งใหม่   
ที่สวนอุตสาหกรรมโรจนะ จ.พระนครศรีอยุธยา เพื่อให้เกิดความโปร่งใสและความคุ้มค่าในการใช้จ่ายงบประมาณ   
โดยได้จัดพิธีลงนามข้อตกลงคุณธรรมในโครงการจัดซื้อเครื่องจักรละอุปกรณ์การผลิตบุหรี่ จำนวน 6 โครงการ   
ในวงเงินทั้งสิ้น 7,649 ล้านบาท ได้แก่ สัญญา M01/1 ด้านกระบวนการผลิตยาเส้น สัญญา M01/2 ด้านกระบวนการผลิตยาเส้นพอง วงเงิน 838 ล้านบาท สัญญา M02/1 ด้านกระบวนการมวน วงเงิน 541 ล้านบาท สัญญา M-02/2 ด้านกระบวนการบรรจุ วงเงิน 915 ล้านบาท สัญญา M02/3 ด้านกระบวนการผลิตก้นกรอง วงเงิน 625 ล้านบาท และสัญญา M02/4 ด้านกระบวนการจัดเก็บและเบิกจ่ายใบยาและหีบบุหรี่อัตโนมัติ วงเงิน 695 ล้านบาท และล่าสุด   
เมื่อวันที่ 25 มกราคม 2559 ที่ผ่านมา โรงงานยาสูบได้ลงนามในสัญญาจัดหา ติดตั้ง ทดสอบระบบเครื่องจักร  
และอุปกรณ์การผลิตบุหรี่ กับบริษัท สหการวิศวกร จำกัด จำนวน 1 โครงการ คือ สัญญา M01/2 ด้านกระบวนการผลิตยาเส้นพอง วงเงิน 895.66 ล้านบาท (รวมภาษีมูลค่าเพิ่ม) ซึ่งในครั้งนั้นทำให้โรงงานยาสูบประหยัดค่าใช้จ่ายในการจัดซื้อจัดจ้างฯ เป็นเงิน 1 ล้านบาท

สำหรับสัญญาจัดหาเครื่องจักรและอุปกรณ์การผลิตบุหรี่ที่เหลืออีกจำนวน 4 สัญญา โรงงานยาสูบจะดำเนินการภายใต้ข้อตกลงคุณธรรม โดยมีพิธีลงนามในสัญญาฯ เช่นกัน เพื่อให้การจัดซื้อจัดจ้างเป็นไปด้วยความโปร่งใส เป็นธรรม ตรวจสอบได้ สอดคล้องกับนโยบายของรัฐบาลในการต่อต้านทุจริตการจัดซื้อจัดจ้างภาครัฐ

กองสื่อสารองค์กร ฝ่ายอำนวยการและสื่อสารองค์กร โทรศัพท์ : 0-2229-1000 ต่อ 2250,2251 โทรสาร : 0-2252-2233